**З А П И С Н И К**

Са седнице Комисије за оцену пројеката из области јавног информисања, **одржане 10.09.2018. године** са почетком у 15:00 часова, у Општинској управи општине Ивањица, у кабинету председника скупштине.

Седници су присуствовали: Зоран Марјановић из Горњег Милановца, Владимир Илић из Чачка и Рашко Нешовановић из Ивањице, чланови Комисије и секретар Комисије Милка Каплановић.

Констатовано је да постоје услови за рад Комисије и кворум за одлучивање па је предложен следећи

**Дневни ред:**

1. Избор председника Комисије
2. Упознавање чланова Комисије са актима Савета за штампу и Регулаторног тела за електронске медије
3. Упознавање чланова Комисије са Записником о испуњености услова за учешће на конкурсу
4. Упознавање чланова Комисије са пријавама и пројектима емитера који су се пријавили на конкурс
5. Преглед и оцена пројеката од стране чланова Комисије
6. Текућа питања

Није било предлога за проширење дневног реда.

Предложени дневни ред је једногласно усвојен.

**I**

 Чланови Комисије су споразумно одредили да председник Комисије буде Рашко Нешовановић из Ивањице.

**II**

 Чланови Комисије упознати су са актима Савета за штампу и Регулаторног тела за електронске медије, ради оцењивања учесника конкурса по критеријумима из члана 18 Правилника о суфинасирању пројеката за остваривање јавног интереса у области јавног информисања.

**III**

Сви чланови Комисије добили су пројктне предлоге свих учесника на конкурсу како би могли извршити оцену истих у складу са критеријумима из члана 18. Правилника о суфинасирању пројеката за остваривање јавног интереса у области јавног информисања .

**IV**

 Сви чланови Комисије независно су извршили преглед и оцену пројеката поднетих од стране учесника на конкурсу.

**V**

 Комисија је оцењивала све пројекте који су пристигли на Конкурс уважавајући јавни интерес локалне самоуправе у области информисања грађана општине Ивањица као и квалитет поднетих предлога пројеката. Сагласно одредбама Правилника о суфинансирању пројеката у области јавног информисања, Комисија предлаже следеће:

**А. Предлаже се одбијање следећих пројектних предлога:**

1. **Дневне новине Ало Д.О.О.** пројектни предлог **„Упознај Србију – Ивањица“** је недовољно разрађен и немерњиви су индикатори резултата пројекта.
2. **Медија центар Д.О.О. предузеће за издаваштво и издавачку-новинску делатност, Београд (Стари град), у** пројектном предлогу **„Ивањица: потенцијали развоја“** индикатори успешности нису мерљиви и сматрамо да проејктни предлог није у интересу грађана општине Ивањица**.**
3. **Информативни центар Д.О.О. Прибој**, пројекат **„Ивањичким селима у походе“** је са нералним и неразрађеним буџетским ставкама и сматрамо да није у интересу грађана општине Ивањица.
4. **Телевизија Телемарк Д.О.О. Чачак,** пројектни предлог **„Укључивање“** и активности не доприносе повећању степена утицаја на примарну циљну групу.
5. **Телевизија Телемарк Д.О.О. Чачак,** пројектни предлог **„Имамо право да знамо – Ивањичке актуелности у фокусу медија“** представља општи пројекат без дефинисане тематске целине или области.
6. **Новости дана РС Д.О.О. Ниш-Палилула,** пројектни предлог **„Туризам и угоститељство као лек за незапосленост и сиромаштво у општини Ивањица**“ подразумева промоцију туристичких потенцијала општине. Имајући у виду да локална самоуправа има основану Туристичку организацију и да исте или сличне пројекте спроводи, сматрамо да није у интересу грађана општине Ивањица суфинансирање пројекта.
7. **Предузеће за издавачку делатност радио и телевизију Мелос Д.О.О.** пројектни предлог **„Буџет у рукама грађана – информативни пакет“** је недовољно разрађен пројекат са нереалним трошковима, квантативно неисказани индикатори, неусклађеност пројектних активности са буџетом пројекта.
8. **КЦМК – ЦЕНТАР ДОО КРАЉЕВО**, пројекат **„Културно наслеђе мога краја – моје друго ЈА“** је јасно дефинисао циљеве, резултате и циљне групе, али обзиром на то лакална самоуправа спроводи сличне асктивности, сматрамо да није у интересу грађана да се суфинансира пројекат.
9. **РТВ Голија Д.О.О. Ивањица,** пројекат **„Ивањичка разгледница“ је** недовољно разрађен појектни предлог са нералним оперативним трошковима.
10. **Радиодифузно предузеће Студио М Д.О.О. – Џенарика Инфо портал,** пројекат **„ У ивањичком атару“** је разрађен и јасан, али обзиром на то да локална самоуправа спроводи сличне активности, сматрамо да није у интересу грађана да се суфинансира пројектни предлог.
11. **Студио за фото, видео и пост продукциу 4Н студио,** пројекат **„Положај инвалида село-град“** је разрађен са јасно дефинисаним циљевима и резултатима, а имајући у виду да је локална самоуправа већ подржавала сличне пројекте, сматрамо да није у интересу грађана општине Ивањица да се суфинансирају исти пројекти.
12. **„Инфо Рас“ Д.О.О. Београд**, пројекат **„Малине и кромпир живот значе“ је** недовољно разрађен и индикатори нису квантативно исказани.
13. **Предузеће за информисање и маркетинг мрежа радио станица телевизија портал Global Media Broadcast Д.О.О. Београд,** пројекат **„Више беба за срећнију Ивањицу“** је недовољно усклађен са реалним проблемима, потребама и приоритетима циљне групе.
14. **Предузеће за информисање и маркетинг „IN NETWORK SOLUTION“ Д.О.О. Нови Београд,** пројекат **„Развој општине Ивањица кроз информисање о пољопривреди и руралном туризму“** није економски оправдан предлог буџета у односу на пројектне активности.
15. **Адриа медиа Гроуп Д.О.О пројектни предлог „Ивањица – општина за пример“** је недовољно разрађен и са недовољним информацијама о проблемима и потребама циљне групе.
16. **Новинско издавачко друштво Чачански глас Д.О.О**, пројекат **„Ивањици у походе ( туристичко-едукативно путовање кроз ивањички крај)“** који недовољно објашњава проблеме и потребе циљне групе.
17. **Удружење грађана „Заједно до једнакости“ Београд,** пројекат **„Глас за једнакост“** је недовољно јасан, без информација о проблемима и потребама циљне групе, нереалан буџет пројекта и недовољно искуство подносиоца пријаве у имплементацији медијских пројеката.
18. **Предузеће ТВ 5 Д.О.О.** **Ужице**, пројектни предлог **„Осигурање као скундарна заштита пољопривредних усева, покретне и непокретне имовине на територији општине Ивањица“ је**  недовољно разрађен и без података о проблемима и потребама циљне групе.
19. **Агенција за производњу аудио – визуелних садржаја АВХ + продуцион Чачак,** пројектни предлог **„Знаци мог места ... Ивањица“** је испоштовао методологију управљања пројектним циклусом, али обзиром на то да се предметном темом бави локална самоуправа не предлажемо суфинансирање истог.
20. **Агенција за изнамљивање радио, телевизијске и опреме, рекламе и пропаганду „Звуци галаксије“** пројекат **„Наша прича Ивањица“** је без јасно дефинисане циљне групе и без података о њиховим проблемима и потребама и могућим решењима. Сматрамо да није у интересу грађана општине Ивањица да се пројекат финансијски подржи.

**Б. Предлаже се одобравање следећих пројеката:**

1. **ТВ Галаксија – Чачак** – предложени пројекат **„Ивањичка седмица на ТВ Галаксија 32“** је јасно дефинисан, циљеви пројекта су у складу са потребама циљне групе. Снимљени садржаји ( 19 емисија у трајању од 35 минута у току једне недеље ) ће бити приказани на националним кабловским каналима и због принципа медијског плурализма Комисија предлаже да им се додели ревидирани буџет у износу од **300.000**, **00 динара**.
2. **Предузеће Конзум ЛАВ Д.О.О.** – циљна група пројектног предлога **„Пољопривредна производња у ивањичком крају“** су пољопривредни произвођачи са територије општине Ивањица и пројекат ће допринети бољој информисаности циљне групе о иновацијама и напретку у области пољопривреде и руралног развоја општине Ивањица, па Комисија предлаже ревизију буџета и износ за суфинансирање од **500.000,00 дин.**
3. **Радио Јавор д.о.о. – Ивањица** – предложени пројекат **„Ивањички мозаик“** не задовољава у потпуности принципе пројектног суфинансирања, али полазећи од јавног интереса грађана општине Ивањица и подстицања медијског плурализма, Комисија сматра да би пројекат требало подржати са средствима у износу од **500.000,00 динара**.
4. **Ивањички радио д.о.о. – Ивањица** - предложени пројекат **„Ивањица кроз радијске вести“** не задовољава у потпуности принципе управљања пројектним циклусом, али полазећи од јавног интереса грађана општине Ивањица и подстицања медијског плурализма Комисија сматра да пројекат може бити одржив и предлаже расподелу средства у износу од **500.000,00 динара**.
5. **Радиодифузно предузеће ''Студио М'' д.о.о. – Чачак – Радио Џенарика** – предложени пројекат **„Ивањички еко радар“** је јасно идентификовао потребе циљне групе, тематски заокружен пројекат, са јасним резултатима и пројектним активностима, па Комисија предлаже да им се доделе ревидирана средства у износу од **300.000,00 динара**.
6. **Тим за информисање, културу и развој демократије ''Медиа Тим'' - Ивањица –** локални интернет портал са великим бројем прегледа и посетилаца**.** Пројектни предлог „Промоција предузетништва у општини Ивањица“јасно је дефинисао тематску област и примарну и секундарну циљну групу и планиране активности су у складу са постављеним циљевима и резултатима. Јасно дефинисани индикатори резултата пројекта, што омогућује лакше праћење напретка пројекта и мерење ефеката на циљну групу. Комисија сматра да пројекат може бити одржив и предлаже дa се додели ревидирани буџет у износу од **900.000,00 динара.**
7. **Агенција Биро-Конто Чачак**- пројектни предлог **„Пољопривреда ивањичког краја“** је јасно дефинисао потребе циљне групе и идентификовао активности које је потребно предузети у циљу остваривања резултата пројекта, али буџетске ставке су нереалне у односу на активности, па Комисија предлаже ревизију буџета и износ за суфинансирање од **200.000,00 дин**
8. **Привредно друштво Глас западне Србије доо Чачак-** пројектни предлог **„Ивањица данас“** је у складу сa јавним позивом и дефинисаним критеријумима. Комисија сматра да пројекат треба подржати уз ревизију буџета у износу од **500.000,00 динара**.
9. **Синдикат новинара Србије** – пројектни предлог **„Новинари чувари демократије“** има за циљ промовисање слободног и независног новинарства и стварање плуралистичког медијског окружења. Комисија сматра да пројекат треба подржати у минималном износу од **100.000,00 дин.**
10. **Удружење „Рефлектор“ Чачак,** пројектни предлог **„Ивањичка прича“** доприноси општој информисаности свих становника општине Ивањица **и** Комисија предлаже ревидирани буџет и суфинансирање пројекта уизносу од **100.000,00 дин.**
11. **Ивањички радио д.о.о. – Ивањица – интернет портал,** пројектни предлог **„У спорту и старо и младо“** задовољава услове конкурса и предлаже се суфинансирање у минималном износу од **100.000,00 дин.**

Општи закључак Комисије је да подносиоци пројектних предлога( издавач медија, правно лице које се бави производњом медијских садржаја) нису у довољној мери обучени и оспособљени за припрему и реализацију пројеката од јавног интереса, и да је потребна додатна едукација и стручно и професионално усавршавање медијских радника. Такође, Комисија сматра да услед недовољно разрађених пројектних предлога и нереалних трошкова, да је у интересу грађана општине Ивањица да се не расподеле целокупна планирана средства у општинском буџету и да предност имају локални медији у расподели средстава.

Комисија је завршила свој рад у 19:00 часова.

**КОМИСИЈА ЗА ОЦЕНУ ПРОЈЕКАТА ИЗ ОБЛАСТИ ЈАВНОГ ИНФОРМИСАЊА**, 01 број 642-6-1/2018

**ПРЕДСЕДНИК КОМИСИЈЕ**

 **Рашко Нешовановић**

 **Члан**

 **Зоран Марјановић**

 **Члан**

 **Владимир Илић**